केंद्र सरकार ने नक्सल गतिविधियों की कमर तोड़ने के लिए अभी हाल ही में १९ हजार अतिरिक्त पुलिस बल देने का फैसला किया है. अभी यहां लगभग ४० हजार अर्धसैनिक बल तैनात हैं. १९ हजार अतिरिक्त बल छत्तीसगढ़ सरकार में और हिम्मत आयी है. अन्य राज्यों को भी अर्धसैनिक बल भेजे जा रहे हैं, इस निर्णय के बाद भी नक्सलियों के आत्मसमर्पण की रफ़्तार तेज हुयी है, सरकार ने नक्सलियों से निबटने की जो इच्छाशक्ति दिखाई है, उसे देखते हुए यही लगता है कि आने वाले समय में नक्सलवाद निरंतर कमजोर पड़ता जाएगा. हो सकता है कि केंद्र सरकार को जवाब देने के लिए नक्सली कोई बड़ी वारदात भी करें, मगर यह उनकी हताशा से उपजी प्रतिक्रिया ही कही जाएगी. सच्चाई तो यही है की अब नक्सलियों का मोहभंग होता जा रहा है और वे मुख्यधारा में आने के लिए व्यग्र नज़र आ रहे हैं। इन पंक्तियों के लेखक ने पिछले वर्ष एक उपन्यास लिखा था, ‘टाउनहॉल में नक्सली’. इस उपन्यास में नक्सल समस्या का गांधीवादी समाधान बताया गया था कि नक्सलवाद से जुड़े लोग नागरिकों के प्रतिनिधियों के आग्रह पर अंततः मुख्यधारा में शामिल हो जाते हैं और एक शहर के टाउनहाल में आकर आत्मसमर्पण कर देते हैं. बहुत पहले जयप्रकाश नारायण की अगुवाई में अनेक दस्युओं ने आत्मसमर्पण किया था, पंजाब से आतंकवाद भी ख़त्म हो चुका है, अगर सकारात्मक कदम उठाये जाएं तो नक्सलवाद भी ख़त्म हो सकता है.